Søskendende Simon og Clara Pontoppidan Holmgaard Pedersen læser begge i Aarhus. Han erhvervsøkonomi og hun IT, Kommunikation og Organisation. Men de bruger også begge rigtig meget tid på noget helt andet. - Mine forældre har startet et hotel, og de har lidt svært ved at rekruttere folk, og så måtte jeg jo træde til. Jeg har sommerferie lige nu, og så må jeg hjælpe til, hvor jeg kan, siger Clara Pontoppidan Holmgaard Pedersen. Hun hjælper til i restauranten på Steenbergs Hotel & Brasserie i Nykøbing. Et sted hendes far købte sammen med tre andre investorer, og hvor hendes mor er hotelværtinde Ingen hotel- og restauranterfaring Det er kun fire måneder siden, at Simon og Clara Pontoppidan Holmgaard Pedersens forældre åbnede hotellet efter et halvt års renovering. Faren med en baggrund i et speditionsfirma, og moren med 18 år som sygeplejerske. Og så de to studerende børn. Så der var altså ingen i familien, der havde erfaring med hverken at drive hotel eller restaurant. - Det er anden gang, jeg står i køkkenet, og ellers har jeg faktisk ingen erfaring overhovedet, siger Simon Pontoppidan Holmgaard Pedersen, der denne morgen står for morgenmaden. Både han og søsteren hjælper deres forældre uden at få løn for det. - Min mor og far har altid hjulpet os, og når de er i problemer, så skal vi også give noget tilbage. Og så er det også hyggeligt at være sammen, siger Simon Pontoppidan Holmgaard Pedersen. Impulsivt køb Hotellet i Nykøbing er et gammelt pakhus og har eksisteret siden 1850, hvor det blev opført af Johan Bush Steenberg. Siden 1984 har stedet fungeret som hotel, og da det kom til salg, tog ægteparret Annemette Pontoppidan Pedersen og Jens Holmgaard Pedersen chancen og slog til. - Da Jens kom hjem og sagde, at han havde købt et hotel, tog jeg chancen. Jeg aner jo ingenting om noget som helst, men jeg prøver. Der er ikke nogen, der ved, hvordan vi plejer at gøre, så vi skal selv finde formen på det hele, siger Annemette Pontoppidan Pedersen, der er hotelværtinde. Hun er glad for, at børnene gerne vil hjælpe til på hotellet og i restauranten. - Vi mangler unge mennesker, der vil servere og vaske op, så for, at vi kan få det til at hænge sammen, er Clara og Simon kommet hjem for at hjælpe. De kan godt se, at vi er lidt pressede. Børnenes far, Jens Holmgaard Pedersen, var ham, der fik familien ind i hotelbranchen, og han beskriver selv købet som en investering med kærlighed. - Det var ikke med meget omtanke, at vi sagde ja til det her. Det var meget impulsivt. Når man har været selvstændig i mange, som jeg har, så, så tror jeg, det ligger i en, at man synes, der skal skabes noget nyt. Vi bor et sted, som er Vandkantsdanmark, og hvis ikke vi gør noget, så sker der absolut ingenting. Vi har alle stor kærlighed til vores lokalområde, siger Jens Holmgaard Pedersen. Hotellet med de 17 værelser er trods personalemangel kommet godt i gang og har været fuldt booket det meste af sommeren. Restauranten kan dog stadig kun holde åbent fire af ugens syv dage, da der mangler arbejdskraft.
Simon og Clara Pontoppidan Holmgaard Pedersen studerer til hverdag i Aarhus, men da deres forældre købte et hotel i Nykøbing og ikke kunne rekruttere personale, sprang de begge til for at hjælpe med hoteldrømmen.